সিঙ্গুরে সভা মোদির! জোরদার প্রস্তুতি শুরু গেরুয়া শিবিরের

ওয়েব ডেস্ক : বেজে গিয়েছে ভোটের দামামা। আর কিছুদিনের মধ্যে ভোটের ঘোষণা হতে পারে বাংলায় (West Bengal)। সূত্রের খবর, এপ্রিলের প্রথম সপ্তাহ থেকেই রাজ্যে শুরু হতে পারে নির্বাচন। আর তা মাথায় রেখে ফের বঙ্গ সফরে আসছেন প্রধানমন্ত্রী নরেন্দ্র মোদি (Narendra Modi)। সভা করবেন হুগলি জেলার সিঙ্গুরে (Singur)। ভোটের আগে এটিকে বেশ গুরুত্বপূর্ণ বলে মনে করছে রাজনৈতিক মহল।

জানা যাচ্ছে, আগামী ১৮ জানুয়ারি সিঙ্গুরে জনসভা করবেন প্রধানমন্ত্রী নরেন্দ্র মোদি (Narendra Modi)। সেই জনসভাকে কেন্দ্র করে জোরদার প্রস্তুতি শুরু করেছে রাজ্য বিজেপি (BJP) নেতৃত্ব। সম্প্রতি সভাস্থল পরিদর্শনে যান কেন্দ্রীয় প্রতিমন্ত্রী সুকান্ত মজুমদার। তাঁর সঙ্গে ছিলেন বিজেপির জেলা ও স্থানীয় নেতৃত্ব। এদিন সভাস্থলে বিপুল সংখ্যক কর্মী-সমর্থকের উপস্থিতি লক্ষ্য করা যায়।

আরও খবর : বাড়ল তাপমাত্রার পারদ, আগামী সাতদিন কেমন থাকবে আবহাওয়া? জেনে নিন লেটেস্ট আপডেট

পরিদর্শনের সময় সুকান্ত মজুমদার (Sukanta Majumdar) গোটা সভাস্থল ঘুরে দেখেন। মঞ্চ নির্মাণ, দর্শক আসন, নিরাপত্তা ব্যবস্থা, প্রবেশ ও প্রস্থান পথ, হেলিপ্যাড-সহ বিভিন্ন দিক খতিয়ে দেখেন তিনি। কোথায় কোন ব্যবস্থা থাকবে, কীভাবে সভা পরিচালিত হবে, সে বিষয়ে স্থানীয় নেতৃত্বের সঙ্গে বিস্তারিত আলোচনা করেন কেন্দ্রীয় প্রতিমন্ত্রী।

বিজেপি সূত্রে খবর, প্রধানমন্ত্রীর সভাকে সফল করতে সংগঠন সর্বোচ্চ গুরুত্ব দিয়ে প্রস্তুতি নিচ্ছে। কর্মী-সমর্থকদের মধ্যে ইতিমধ্যেই ব্যাপক উৎসাহ দেখা গিয়েছে। সভার দিন যাতে কোনওরকম ত্রুটি না থাকে, সে জন্য সমস্ত দিক আগেভাগেই খতিয়ে দেখার কাজ চলছে বলে দলীয় সূত্রে জানা গিয়েছে।

প্রসঙ্গত, ভোট আসে, ভোট যায় কিন্তু এখনও সিঙ্গুরের মাটিতে কোনও ধরণের শিল্প হয়নি। মুখ্যমন্ত্রী মমতা বন্দ্যোপাধ্যায় এ নিয়ে আশ্বাস দিলেও, এখনও সিঙ্গুরে কোনওরকম আশার আলো দেখা যায়নি। আবার ঠিক ভোটের আগেই সেই সিঙ্গুর নিয়ে ফের টানাটানি শুরু হতে চলেছে। ফের হয়তো নতুন করে কোনও প্রতিশ্রুতি দেওয়া হবে। কিন্তু তা বাস্তবায়িত হবে কি না, সেই প্রশ্নই রয়েছে সিঙ্গুরবাসীদের মধ্যে।